फूलन देवी की छोटी मूर्तियों के जरिये यूपी की पॉलिटिक्स में एंट्री की कोशिश कर रही मुकेश सहनी की पार्टी
यूपी में फूलन देवी की 18 फीट ऊंची प्रतिमा लगाए जाने से रोके जाने के बाद अब विकासशील इंसान पार्टी (वीआईपी) ने छोटी मूर्तियों के जरिये यूपी की निषाद पॉलिटिक्स में एंट्री की कोशिश की है।
लखनऊ: यूपी में फूलन देवी की 18 फीट ऊंची प्रतिमा लगाए जाने से रोके जाने के बाद अब विकासशील इंसान पार्टी (वीआईपी) ने छोटी मूर्तियों के जरिये यूपी की निषाद पॉलिटिक्स में इंट्री की कोशिश की है। इसी कोशिश के तहत आज मुकेश सहनी ने फूलन देवी की 50000 छोटी प्रतिमा यूपी में लोगों के घरों तक पहुंचाने की शुरुआत की।फाइबर की बनी इन छोटी मूर्तियों को पार्टी की तरफ से बनाये गए एक वेबसाइट के जरिये भेजा जाएगा। वीआईपी यूपी में 165 सीटों पर चुनाव लड़ेगी। इससे पहले अपने आवास पर आयोजित कार्यक्रम में मुकेश सहनी ने फूलन देवी की 18 फीट ऊंची प्रतिमा पर माल्यार्पण कर उन्हें श्रद्धांजलि दी। उत्तर प्रदेश में भदोही जिले के अमिलहरा में पिछले महीने प्रशासन ने विकासशील इंसान पार्टी (वीआईपी) को पूर्व सांसद फूलन देवी की पुण्यतिथि पर उनकी प्रतिमा स्थापित नहीं करने दी थी। प्रशासन ने प्रतिमा को अपने कब्‍जे में ले लिया था और इसका अनावरण करने आ रहे वीआईपी अध्‍यक्ष और बिहार सरकार के मंत्री मुकेश सहनी को वाराणसी हवाई अड्डे से ही वापस लौटा दिया था।